CELEX: 32015D1849
Language: fi
Date: 2015-10-13 00:00:00
Title: Komission täytäntöönpanopäätös (EU) 2015/1849, annettu 13 päivänä lokakuuta 2015, haitallisten organismien unioniin kulkeutumisen ja siellä leviämisen estämiseen liittyvistä toimenpiteistä siltä osin kuin on kyse tietyistä Ghanasta peräisin olevista vihanneksista (tiedoksiannettu numerolla C(2015) 6858)

15.10.2015   
            
            
               FI
            
            
               Euroopan unionin virallinen lehti
            
            
               L 268/33
            
         KOMISSION TÄYTÄNTÖÖNPANOPÄÄTÖS (EU) 2015/1849,
   annettu 13 päivänä lokakuuta 2015,
   haitallisten organismien unioniin kulkeutumisen ja siellä leviämisen estämiseen liittyvistä toimenpiteistä siltä osin kuin on kyse tietyistä Ghanasta peräisin olevista vihanneksista
   
      
         (tiedoksiannettu numerolla C(2015) 6858)
      
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan kolmannen virkkeen,
   sekä katsoo seuraavaa:
   
               (1)
            
            
               Jäsenvaltioissa tiettyjen Ghanasta peräisin olevien kasvien ja kasvituotteiden lähetyksille tehdyissä kasvien terveystarkastuksissa kävi ilmi, että huomattava määrä näitä kasveja ja kasvituotteita oli saastunut haitallisilla organismeilla, joita ovat lähinnä Tephritidae (Euroopan ulkopuolinen), kuten Ceratitis cosyra (Walker), Thrips palmi Karny tai Bemisia tabaci (Genn.) Niiden Ghanasta unioniin tulevien lähetysten määrä, jotka on pysäytetty haitallisten organismien vuoksi, on ollut merkittävässä kasvussa vuodesta 2009. Suurin osa pysäytyksistä koskee kasvien Capsicum L., Lagenaria Ser., Luffa Mill., Momordica L. ja Solanum L., (muut kuin S. lycopersicum L.) taimia (muita kuin siemeniä), jäljempänä ’erikseen määritellyt tavarat’.
            
         
               (2)
            
            
               Komission Ghanassa vuosina 2012 ja 2015 toteuttamissa tarkastuksissa ilmeni puutteita kasvinsuojeluun liittyvien vientitodistusten järjestelmässä. Huolimatta Ghanan toimivaltaisten viranomaisten ilmoittamista vakuutuksista ja toimista pysäytysten määrä kasvoi entisestään.
            
         
               (3)
            
            
               Kyseisten tarkastusten tulosten ja pysäytysten määrän perusteella komissio totesi, että Ghanan nykyiset kasvinsuojeluun liittyvät suojatoimet eivät riitä varmistamaan sitä, että Ghanasta peräisin olevien kasvien ja kasvituotteiden lähetyksissä ei ole haitallisia organismeja, tai välttämään erikseen määriteltyjen tavaroiden tuonnista aiheutuvaa haitallisten organismien unioniin kulkeutumisen riskiä.
            
         
               (4)
            
            
               Olisi toteutettava toimenpiteitä erikseen määriteltyjen tavaroiden unioniin tuonnin aiheuttaman riskin torjumiseksi. Näin ollen erikseen määriteltyjen tavaroiden tuonti unionin alueelle olisi kiellettävä.
            
         
               (5)
            
            
               Toimenpiteet olisi pidettävä voimassa 31 päivään joulukuuta 2016 asti, jotta voidaan reagoida olemassa olevaan kulkeutumisriskiin ja antaa samalla Ghanalle tilaisuus kehittää sertifiointijärjestelmäänsä.
            
         
               (6)
            
            
               Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Kielletään Ghanasta peräisin olevien, kasvien Capsicum L., Lagenaria Ser., Luffa Mill., Momordica L. ja Solanum L., (muut kuin S. lycopersicum L.) taimien (muut kuin siemenet) tuonti unionin alueelle.
   2 artikla
   Edellä olevaa 1 artiklaa sovelletaan 31 päivään joulukuuta 2016.
   3 artikla
   Tämä päätös on osoitettu kaikille jäsenvaltioille.
   
      Tehty Brysselissä 13 päivänä lokakuuta 2015.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL L 169, 10.7.2000, s. 1.